P6_TA(2006)0385

Galileo

Resolucija Evropskega parlamenta o pregledu stanja programa Galileo

Evropski parlament,

- ob upoštevanju sporočila Komisije Evropskemu parlamentu in Svetu o pregledu stanja programa Galileo (KOM(2006)0272),

- ob upoštevanju predloga Komisije za Uredbo Evropskega parlamenta in Sveta o izvajanju uvajalne in obratovalne faze Evropskega satelitskega radionavigacijskega programa (KOM(2004)0477) in svojega stališča iz prve obravnave z dne 6. septembra 2005 [1] za sprejetje navedene uredbe,

- ob upoštevanju Uredbe Sveta (ES) št. 876/2002 (ES) z dne 21. maja 2002 o ustanovitvi skupnega podjetja Galileo [2],

- ob upoštevanju predloga Komisije za Uredbo Sveta o spremembi statuta skupnega podjetja Galileo iz Priloge k Uredbi Sveta (ES) št. 876/2002 (KOM(2006)0351),

- ob upoštevanju Uredbe Sveta (ES) št. 1321/2004 z dne 12. julija 2004 o vzpostavitvi upravljavskih struktur Evropskega satelitskega radio-navigacijskega sistema [3] in predloga Komisije za Uredbo Sveta, ki spreminja to uredbo (KOM(2005)0190),

- ob upoštevanju členov 108(5) in 103(2) svojega Poslovnika,

A. ker je Galileo prva evropska infrastruktura, ki jo upravlja Skupnost, in zato predstavlja nove izzive tako zakonodaji kakor tudi financiranju; ker pravno in postopkovno ozadje ni projektno naravnano,

B. ker je Parlament s svojo zakonodajno in proračunsko pristojnostjo (na primer v svojem zgoraj navedenem stališču z dne 6. septembra 2005), v celoti podprl program Galileo ter priznal, da je Galileo strateški projekt, eden najpomembnejših stebrov Lizbonske strategije, in da ponuja velike priložnosti MSP,

C. ker so evropski inženirji in razvijalci, ki delajo v Evropski vesoljski agenciji in v vesoljski industriji, opravili pomembno delo, ugotavlja, da je prvi eksperimentalni satelit GIOVE-A že izpolnil svoje glavno poslanstvo, da so tehnični vidiki primerni ter da je zdaj najpomembnejši element za pripravo projekta dobro vodenje,

1. poziva Evropsko komisijo, naj presodi, kako spremeniti pravno in postopkovno ureditev, da bo zagotovljen trajen napredek projekta; poudarja, da to ne pomeni zmanjšanja pristojnosti in odgovornosti institucij, ampak lahko pomeni uporabo ustvarjalnejših in ustreznejših rešitev za doseganje ciljev programa;

2. upošteva novi, posodobljeni časovni razpored in poziva Komisijo, naj ravna v skladu z njim in uveljavi skladnost z njim; skupaj z odobritvijo koncesijske pogodbe poziva, naj se ga obvešča o dodatnih stroških zaradi zamude; poleg tega poziva Komisijo, naj Parlament obvešča o vsaki prihodnji večji spremembi, vendar pravočasno, ne z večletno zamudo;

3. pozdravlja napredek pri pogajanjih s koncesionarji; poziva vse, vpletene strani Evropske vesoljske industrije, ki sodelujejo v konzorciju, naj si konstruktivno prizadevajo za dosego sporazuma, tako da bo lahko ta projekt takoj, ko bo mogoče, udeležen pri izpolnjevanju Lizbonskih ciljev;

4. poziva nadzorni organ GNSS, naj Parlamentu poda dvakrat letno poročilo o napredku, s posebnim poudarkom na napredku pri nalogah, ki jih nadzornemu organu GNSS nalaga s 1. januarjem 2007 predlagana direktiva, ki spreminja Direktivo (ES) št. 1321/2004;

5. poziva nadzorni organ GNSS, naj zagotovi strokovnjaka, ki ga imenuje Evropski parlament, da nadaljuje stalni status opazovalca v skladu s členom 5(5) Uredbe (ES) št. 1321/2004;

6. priznava prihodnjo ureditev javno vodene službe, ki bi lahko dosegla skoraj 30 % dohodka projekta, podobno kot v zeleni knjigi o aplikaciji; poziva Komisijo, naj dopolni manjkajoče predpise, ki bodo omogočili aplikacijo na različnih področjih, tako da bodo MSP imela dovolj časa za pripravo na sodelovanje;

7. poziva Komisijo, ob upoštevanju, da ima projekt značaj Skupnosti, naj zagotovi, da bo Parlament obveščen pred podpisom pogodb o institucionalnem sodelovanju s tretjimi državami;

8. poziva Svet, naj zagotovi, da v tem projektu ne bo več prihajalo do zamud;

9. naroči svojemu predsedniku, naj to resolucijo posreduje Svetu, Komisiji ter vladam in parlamentom držav članic.

[1] UL C 193 E, 17.8.2006, str. 61.

[2] UL L 138, 28.5.2002, str. 1.

[3] UL L 246, 20.7.2004, str. 1.

--------------------------------------------------